**Abony Város Önkormányzat**

**34/2016. (XII.02.) önkormányzati rendelete**

az utcanévről, a házszámtábláról, valamint a házszámozás szabályairól

*(egységes szerkezetben az 2/2019.(II.01.) és a 18/2020.(IX.25.) önkormányzati rendeletekkel)*

Abony Város Önkormányzata Magyarország helyi önkormányzatairól szóló 2011. évi CLXXXIX törvény 143. § (3) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX törvény 51. § (5) bekezdésében foglalt feladatkörében eljárva a következőket rendeli el.

**Fogalmi meghatározás**

**1. §**

Utca: minden olyan közlekedési útvonal, amelyet legalább részben házak vagy telkek szegélyeznek, amelyekre jogszabály címképzési kötelezettséget ír elő. (továbbiakban: utca).

# Közterületjelleg elnevezések

**2.§**

A történeti hagyományok alapján elsődlegesen az alábbi közterületjelleg elnevezések alkalmazandók: út, utca, tér, dűlő, köz, útja.

# Utca elnevezésének általános szabályai

**3.§**

(1) Minden utcát el kell nevezni.

(2) Új utca nevét közterületként való lejegyzését követően egy éven belül meg kell állapítani.

(3) Ha egy utca a városrendezés, beépítés következtében két vagy több részre tagozódik, egységes utcaként megszűnik, az elkülönült utcarész(ek)nek - az elkülönüléstől számított egy éven belül - más nevet kell adni.

1. Az elnevezett utca természetes folytatásaként nyíló új útszakasz külön elnevezési eljárás nélkül a már elnevezett utca nevét veszi fel (meghosszabbítás)
2. Ha a címképzés tárgyát képező ingatlan csak magánútról közelíthető meg, annak elnevezése a csatlakozó közút elnevezését és jellegét veszi át. A házszámozását e rendelet 12. §. (1) bekezdése szerint kell megállapítani.
3. Az új elnevezéseknél betűk vagy számjegyek nem lehetnek utcanevek

**4.§**

Az utcanevek jegyzéke a rendelet 1. számú melléklete.

**5.§**

A közterület elnevezésének lehetőleg a közvetlen környezet hagyományait, sajátosságait kell tükröznie, vagy helyhez kötődő személyekkel kell kapcsolatosnak lennie. Az utcanév megállapításakor figyelemmel kell lenni a nyelvhelyességi követelményekre.

**6.§**

Utca elnevezését vagy átnevezését bárki kezdeményezheti a polgármesternél.

**Személyről való utcaelnevezés**

**7.§**

(1) Személyről utcát elnevezni halála után, legalább 10 év elmúltával lehet.

(2) Az utcanév előtagjának meg kell egyeznie a személy által használt családi és utónévvel.

(3) Kizárólag a családi nevet alkalmazni csak akkor szabad, ha a névadó személyiség így is, vagy így ismert, illetőleg ha az elnevezés egy családról történik.

(4) A (2) és (3) bekezdésben foglaltakról eltérni akkor lehet, ha a személy nem eredeti nevén vált ismertté.

(5) Ha a névadó személy foglalkozása, hivatása vagy egyéb ismertető jegye szorosan kapcsolódik a személynévhez, akkor ez az utcanévben is feltüntethető.

**8.§**

(1) Utcaelnevezéssel emléket állítani olyan magyar személynek lehet,

a) akinek közismert tevékenysége a nemzet történelmében kiemelkedő jelentőségű volt és személyi közmegbecsülésnek örvend,

b) aki a tudomány, művelődés, sport vagy a társadalmi élet egyéb területén kimagaslóan jelentőset tett vagy alkotott, és ezáltal személyének emléke megőrzésre méltó,

c) akinek Abony város életében, történetében kiemelkedő szerepe volt, tevékenységével hozzájárult Abony egészének vagy egy részének fejlődéséhez.

(2) Utcát elnevezni olyan nem magyar személyről is lehet, akinek élete, munkássága az emberiség egyetemes történelmében kiemelkedő jelentőségű volt.

# Utca elnevezésének és megváltoztatásának eljárási szabályai

**9.§**

1. A Képviselő-testület hatáskörébe tartozik az utcák elnevezése, nevük megváltoztatása.
2. Az elnevezéstől számított tíz éven belül nem lehet az utcanevet megváltoztatni.
3. A Szervezeti és Működési szabályzat szerint illetékes bizottság (továbbiakban Bizottság) ellátja az utcaelnevezéssel kapcsolatos előkészítő feladatokat. Ennek keretében az utcaelnevezésekhez és nevük megváltoztatásához kikéri az elnevezéssel érintett tulajdonosok véleményét, melyet akkor is a Képviselő testület elé köteles terjeszteni - saját javaslatával együtt -, ha a tulajdonosok többsége által javasoltakat nem támogatja.
4. A jegyző a Képviselő-testület döntéséről értesíti a városi közszolgálati szerveket és a közüzemek központjait, valamint gondoskodik az új és megszűnt utcanevekről szóló határozat helyben szokásos módon történő közzétételéről.

**Utcanevek védetté nyilvánítása**

**10. §**

1. A helytörténeti, várostörténeti értékű utcaneveket védetté lehet nyilvánítani.
2. A védetté nyilvánításra az utcaelnevezés szabályait kell alkalmazni.
3. Védett utcanevet nem lehet megváltoztatni.

# Házszám meghatározásának szabályai

**11. §**

(1) Házszámozással még nem érintett, utcanévvel elnevezett közterületen a számozás 1-gyel kezdődik és a számok kihagyás nélkül emelkednek a közterülethez csatlakozó utolsó belterületi földrészig.

(2) A jellemzően vonalszerű közterület (utca) esetén a számozás növekedésének irányába nézve jobb oldalon a páratlan, bal oldalon a páros számokat kell alkalmazni.

(3) Egy oldalon beépített, jellemzően vonalszerű közterület esetén a számozás folyamatosan emelkedik (1, 2, 3 stb.),

1. A nem jellemzően vonalszerű kialakított közterület esetén (tér, park) épületeinek, telkeinek számozása folyamatosan emelkedő számsorrendben, az óramutató járásával megegyező irányban történik.

**12. §**

A kialakult számozás után létesült, címképzés tárgyát képező ingatlanok eredeti, (alátörés nélküli) sorszáma megmarad, s az újonnan kialakított telkek számának megfelelően, a számsor növekedésének irányában az a, b, c, d stb. alátörést kap (pl.: 1/a, 1/b, 1/c stb.).

**Az utcanév és házszám kihelyezésének szabályai**

**13. §**

A házszámot a közterületi telekhatártól mért 10 méteren belül, 2-5 méter közötti magasságban, az épület közút felőli homlokzatán, vagy az ingatlan utcai kerítésén (bejárati ajtón) úgy kell elhelyezni, hogy az utcáról jól látható és olvasható legyen.

**14. §**

1. Az utca nevét jelző tábla elhelyezését az épület (telek) tulajdonosa (bérlője, használója) köteles tűrni. Az ingatlan karbantartásával összefüggő munkák végzése során annak tisztántartásáról köteles gondoskodni.
2. Az utca nevét jelző táblát az utca jobb oldalán fekvő első, utolsó és közbenső sarki telken, útkereszteződéseknél mindkét sarkon, a sarokingatlanokon kell elhelyezni, a 15. §. rendelkezéseinek megfelelően. Utcanév megváltoztatása esetén a korábbi utcanévtáblát a tájékozódás megkönnyítése érdekében – áthúzással érvénytelenítve – 2 év időtartamig az új nevet jelző tábla mellett kell hagyni.
3. Az utcai névtáblák elhelyezéséről a Polgármesteri Hivatal gondoskodik.
4. A (2) bekezdésben foglaltakon túlmenően bármely tulajdonos jogosult a 2.§-ban foglaltak szerint az utcanevet kihelyezni.

**15. §**

1. A telek, épület számozásáról a hiányozó és olvashatatlanná vált utcai név- és házszámtáblák számbavételéről, ellenőrzéséről a Polgármesteri Hivatal gondoskodik.

(2) Az ingatlan tulajdonosa saját költségén köteles pótolni a hiányozó vagy az elavult házszámtáblát.

(3) A nem valóságos állapotnak megfelelő, vagy nem a megfelelő módon kifüggesztett házszámtáblák lecserélését és a 14.§ előírásainak megfelelő valós számozású házszámtábla kihelyezését a jegyző a tulajdonos (bérlő, használó) terhére elrendelheti.

(4) A (2) és (3) bekezdésekben foglalt esetekben a tulajdonos szociális körülményeire tekintettel a házszámtábla cseréjét a polgármester a Polgármesteri Hivatal költségére is elvégeztetheti.

**Záró rendelkezések**

**16. §**

1. E rendelet a kihirdetése napját követő napon lép hatályba.
2. Hatályát veszti az utcanévről, a házszámtábláról, valamint a házszámozás szabályairól szóló 25/2014. (IX. 09.) önkormányzati rendelet.

**Kelt:** Abony Város Önkormányzat Képviselő-testületének 2016. december 01-i ülésén.

Romhányiné Dr. Balogh Edit Dr. Balogh Pál

polgármester jegyző

**Kihirdetve: Abony, 2016. december 02.**

Dr. Balogh Pál

jegyző

Záradék: az utcanévről, a házszámtábláról, valamint a házszámozásról szóló 34/2016. (XII.02.) önkormányzati rendeletének az alábbi rendeletekkel egységes szerkezetbe foglalása megtörtént:

-Abony Város Önkormányzat Képviselő-testületének 2/2019. (II.02.) számú önkormányzati rendelete

- Abony Város Önkormányzat Képviselő-testületének 18/2020. (IX.25.) számú önkormányzati rendelete